Odată cu introducerea reglementărilor legislative privind fiscalizarea bacşişului, OUG nr. 8/2015 stabileşte şi obligaţia operatorilor economici de a întocmi şi înregistra la Fisc un registru de bani personali în care angajaţii vor trebui să declare, la începutul programului de lucru, sumele pe care le deţin la ei.

În Monitorul Oficial nr. 300 din 30 aprilie 2015 a fost publicat Ordinul MFP nr. 513/2015 pentru aprobarea modelului şi conţinutului registrului de bani personali, precum şi a procedurii de înregistrare a acestuia la organul fiscal.

Cum arată şi cum trebuie completat registrul de bani personali?

Conform propunerii legislative, registrul de bani personali va avea format tabelar, cu menţionarea în antet a unităţii, codului de identificare fiscală şi adresei. Câmpurile de completat vor fi următoarele:

data (zi/lună/an);

numele şi prenumele angajatului;

funcţia;

suma de bani la începerea programului;

ora înregistrării;

semnătura.

Sursa foto: Lege5.ro

Registrul va fi completat zilnic de către personalul operatorului economic care își desfășoară activitatea în unitatea de vânzare a bunurilor sau de prestare a serviciilor, la începutul programului de lucru, fără ștersături sau modificări și fără a lăsa spații neutilizate.

Registrul va avea paginile numerotate în ordine crescătoare şi va fi semnat pe ultima pagină de către administratorul unităţii sau de către persoana împuternicită de acesta.

Operatorul economic răspunde de integritatea registrului și completarea zilnică a acestuia de către personalul care desfășoară activitate în unitatea de vânzare a bunurilor / prestare a serviciilor.

Atenţie! Operatorii economici care nu vor înregistra banii personali ai angajaţilor vor fi sancţionaţi, începând cu 8 mai, cu amendă de 9.000 lei!

Înregistrarea registrului la Fisc

Firmele vor mai avea obligaţia de a notifica Fiscul în legătura cu întocmirea registrului de bani personali, precizând:

data deschiderii registrului;

numărul de pagini, conform numerotării acestora.

Această notificare trebuie făcută în termen de 5 zile lucrătoare de la data publicării ordinului în Monitorul Oficial (8 mai 2015).

Organul fiscal va înregistra, la rândul lui, într-o evidență proprie, ținută la nivelul fiecărui contribuabil, registrele de bani personali notificate ca fiind constituite.

Păstrarea registrului

Ordinul MFP nr. 513/2015 mai stabileşte că documentul va fi păstrat la unitatea de vânzare a bunurilor / prestare a serviciilor în vederea prezentării acestuia organelor de control. În cazul unui control, sumele de bani din buzunarele angajaţilor vor fi comparate cu sumele notate în registru. Ce este în plus constituie bacşiş neimpozitat.

Un operator economic poate utiliza un singur registru pentru fiecare unitate.

Ai nevoie de OUG nr. 28/1999 privind obligaţia operatorilor economici de a utiliza aparate de marcat electronice fiscale? Poţi cumpăra actul la zi, în format .pdf, de AICI!